Document ID: 32010R1120
Publication Date: 2010-12-02

Title and Content:
KOMISIJAS REGULA (ES) Nr. 1120/2010
(2010. gada 2. decembris)
par atļauju izmantot Pediococcus acidilactici CNCM MA 18/5M kā barības piedevu atšķirtiem sivēniem (atļaujas turētājs Lallemand SAS)
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
tā kā:
(1)
Regulā (EK) Nr. 1831/2003 noteikts, ka dzīvnieku barības piedevu izmantošanai jāsaņem atļauja, un paredzēts šādas atļaujas piešķiršanas pamatojums un kārtība.
(2)
Saskaņā ar Regulas (EK) Nr. 1831/2003 7. pantu ir iesniegts pieteikums, lai saņemtu atļauju preparātam, kas minēts šīs regulas pielikumā. Minētajam pieteikumam bija pievienotas Regulas (EK) Nr. 1831/2003 7. panta 3. punktā noteiktās ziņas un dokumenti.
(3)
Pieteikums attiecas uz atļaujas saņemšanu Pediococcus acidilactici CNCM MA 18/5M kā barības piedevai atšķirtiem sivēniem, un to klasificē piedevu kategorijā “zootehniskās piedevas”.
(4)
Pediococcus acidilactici CNCM MA 18/5M ar Komisijas Regulu (EK) Nr. 1200/2005 (2) bez laika ierobežojumiem ir atļauts lietot gaļas cāļiem, ar Komisijas Regulu (EK) Nr. 2036/2005 (3) - gaļas cūkām, un ar Komisijas Regulu (EK) Nr. 911/2009 (4) to desmit gadus atļauts izmantot lašu dzimtas zivīm un garnelēm.
(5)
Lai pamatotu pieteikumu atļaujai lietot preparātu atšķirtiem sivēniem, ir iesniegti jauni dati. Eiropas Pārtikas nekaitīguma iestāde (“iestāde”) 2010. gada 23. jūnija atzinumā (5) secināja, ka Pediococcus acidilactici CNCM MA 18/5M ierosinātajos lietošanas apstākļos nav nelabvēlīgas ietekmes uz dzīvnieku veselību, cilvēku veselību vai vidi un ka minētā preparāta lietošana uzlabo mērķa sugu svara pieaugumu vai barības efektivitāti. Iestāde uzskata, ka nav nepieciešamas īpašas prasības pēcpārdošanas uzraudzības veikšanai. Tā arī pārbaudīja ziņojumu par barībā lietotās barības piedevas analīzes metodi, ko iesniegusi ar Regulu (EK) Nr. 1831/2003 izveidotā Kopienas references laboratorija.
(6)
Pediococcus acidilactici CNCM MA 18/5M novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tādēļ šo preparātu jāļauj lietot, kā norādīts šīs regulas pielikumā.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pielikumā minēto preparātu, kas iekļauts piedevu kategorijā “zootehniskās piedevas” un funkcionālajā grupā “zarnu floras stabilizatori”, ir atļauts lietot kā dzīvnieku barības piedevu saskaņā ar minētajā pielikumā izklāstītajiem nosacījumiem.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 2. decembrī

Classification:
Level 1 Categories: 100149
100147
100157
100156
Level 2 Categories: 100259
100196
100215
100250
100245
Level 3 Categories: 13
2442
711
1277
2479
6052
1268
All Categories: 1224
1590
1596
1598
5451
6052
768